Diari Oficial de la Generalitat Valenciana


Sumari del DOGV 854, del 27-06-1988 (1988/811519)

ACORD de 20 de juny de 1988, del Consell de la Generalitat Valenciana, pel qual s'adscriuen a l'empresa publica <<Seguretat i Promoció Industrial Valenciana, S. A.>>, els serveis d'inspecció periòdica d'ascensors en el territori de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   854

Data del DOGV
:   27-06-1988

Secció del DOGV
:   ALTRES DISPOSICIONS

Número del document
:   1988/811519


Data del document
:   20-06-1988

Organisme emissor
:   Conselleria d'Indústria, Comerç i Turisme

Tipus de document
:   Acord

Anàlisi jurídica

Acord de 20 de juny de 1988, del Consell de la Generalitat Valenciana, pel qual s'adscriuen a l'empresa pública "Seguretat i Promoció Industrial Valenciana. S.A." els serveis d'inspecció periòdica d'ascensors en el territori de la Comunitat Valenciana.  
El Consell de la Generalitat Valenciana, en la sessió del dia 20 de juny de 1988, adoptà l?Acord següent:  
El Reial Decret 2291/1985, de 8 de novembre, pel qual s'aprova el Reglament d?Aparells d'Elevació i Manutenció, disposa que tals aparells se sotmetran a les inspeccions periòdiques que establesquen les Instruccions Tècniques Complementàries (ITC) que el despleguen. Igualment disposa que aquestes inspeccions es duran a efecte directament per l?Administració, o si aquesta així ho estableix, per Entitats col·laboradores facultades per a l'aplicació del Reglament.  
L?Ordre del Ministeri d'Indústria i Energia de 23 de setembre de 1987, que modifica la ITC-MIE-AEM 1 del Reglament, referent a ascensors electromecànics, estableix per la seua banda els terminis en què les inspeccions han d'efectuar-se.  
Transferides a la Generalitat Valenciana pel Reial Decret 1047/1984, d?11 d'abril, les funcions del Ministeri d'Indústria i Energia relatives a l?execució de la legislació de l?Estat en matèria de seguretat industrial, el Govern Valencià va prevenir, en la disposició final primera del Decret 198/1987, de 7 de desembre, la possibilitat d'assignar a l'empresa pública de la Generalitat «Seguretat i Promoció Industrial Valenciana, SA» (SEPIVA), les inspeccions reglamentàries que acordara en matèria de seguretat industrial.  
Atés l?elevat volum d'aparells elevadors sotmesos a revisió periòdica reglamentaria, la necessitat d'agilitzar la inspecció tant com siga possible i la conveniència d'exercir un control més immediat sobre la prevenció de riscs que puguen derivar-ne de la utilització, resulta aconsellable que siga l'Administració qui gestione directament el servei a través de l?esmentada empresa pública, a l?empara del que disposa l'article 62 de la Llei de Contractes de l'Estat.  
Per tot això, i a proposta del Conseller d?Indústria, Comerç i Turisme, el Consell de la Generalitat Valenciana acorda:  
Primer  
La inspecció periòdica d'aparells elevadors en l?àmbit territorial de la Comunitat Valenciana la durà a terme SEPIVA, com empresa pública de la Generalitat, d'acord amb les instruccions i directrius que a tal efecte establesca la Conselleria d?Indústria, Comerç i Turisme, la qual designarà entre el seu personal a qui haja d'exercir les funcions de vigilància i de control del compliment de les normes tècniques i de seguretat en vigor.  
Segon  
Es facultada la Conselleria d'Indústria, Comerç i Turisme per desplegar el contingut del present Acord i per aprovar, amb l'informe previ de la Conselleria d'Economia i Hisenda, les tarifes que SEPIVA pot aplicar en les inspeccions.  
Tercer  
El present Acord entrarà en vigor el dia de la publicació en el Diari Oficial de la Generalitat Valenciana.  
València, 20 de juny de 1988.  
El Conseller Secretari del Govern Valencià,   
JOAQUIM AZAGRA I ROS